Egpaar se skietdood ondersoek(Argieffoto: Nico Strydom) Speurders van Beaufort-Wes in die Wes-Kaap ondersoek die omstandighede rakende ’n skietvoorval waartydens ’n egpaar in Hospital Heights dood is. Sers. Christopher Spies, woordvoerder van die polisie, sê polisiebeamptes is Saterdag omstreeks 16:50 na ’n egpaar se huis ontbied waar hulle by hul aankoms ’n 60-jarige man en sy 59-jarige vrou se liggame op die vloer in hul huis aangetref het. Albei het skietwonde aan die kop gehad en is op die toneel dood verklaar. ’n Rewolwer is langs die man se liggaam gevind. Die polisie ondersoek ’n saak van moord en doen ’n geregtelike doodsondersoek.